  Виталий Пронин 3-тӥ-5-тӥ инвожое Екатеринбургын Россия но Евросоюз вакчи саммит ортчытӥзы.Евросоюз паласен отчы пыриськизы Европа Кенешлэн тӧроез Херман ван Ромпей, Еврокомиссилэн тӧроез Жозе Мануэль Баррозу, ЕС-лэн кунсьӧр политика но кышкытлыклэсь утиськонъя политика понна кыл кутӥсь адями Кэтрин Эштон но энергетикая еврокомиссар Гюнтер Эттингер. Россия паласен вераськизы президент Владимир Путин, кунсьӧр ужъёсъя министр Сергей Лавров, юстицияя министр Александр Коновалов, энергетикая министр Александр Новак но экономикаез азинтонъя министр Андрей Белоусов.Туала саммит - акылес ужрад, солэн моӵез ӧз сузьы огазеяны Россиез но Евросоюзэз, гожтэ ИА REGNUM. Россия ӧз быгаты валтӥсь малпанзэ быдэстыны - кунгож сьӧры потан понна визаосты быдтыны.2007-тӥ арын 1-тӥ декабре Россия но ЕС куспын эшъяськон но сотрудничество сярысь огкыл ужамысь дугдӥз. Нош европаос выль ужкагаз гожтыны уг дырто: тэргасько, европа вузъёслы асьме странаямы вуыны пӧртэм пумо пыкъетъёс (чылкытлыкъя но мукет нормаос) кылдытэмын шуыса. Россия пумитазы вера, Европаын Россиысь удобрениосты вузаны уг лэзё.Энергетика пумысен но трос шугъяськонъёс. ЕС уз лэзьы Газпромлы Европаын газ поттонэн но вузанэн кузёяськыны. Эшшо Еврокомиссия Газпромлы пумит монополия пумысен процессэз азьланьтэ на.Озьы ик европаос Россиысь гомосексуалистъёслэн правоосы сярысь сюлмасько гомосексуализмлы пумит кат кутэмен сэрен. ЕС кылпум ӝутэ Россиын кужмо граждан мер кылдытон пумысен. Со кивалтӥсьёслы критической дунъет сётыны кулэ уга.Та дыре Россия но Евросоюз кусыпъёс азинскемысь дугдӥзы. Россия огазеяны турттэ азьвыл Совето Союзэ пырись кунъёсты, нош Евросоюз выре европа валютазэ утьыны. Саммитын прекурсоръёс (синтетика наркотикъёсты поттонын кулэ луись люкет) вӧлмытонлы пумит нюръяськон сярысь гинэ огкыл гожтэмын. Теги: виза Европа ЕС Россия саммит  